Serbski sejm pśedstaja „Program k demokratiskemu samopóstajenju serbskego uda”
W slědnych mjasecach jo se Serbski sejm intensiwnje zaběrał z konkretnym hugótowanim pśichodnego demokratiskego samopóstajenja serbskego luda. Z wjelgin hobšyrnego kataloga napšawow jo hobzamknuł 10 dypkow ako jědrowe teze, kenž něnto serbskemu ludoju a na statnych rowninach pśedstaja.
„Program nawězujo na jadnom boce kompaktnje na dłujko zdrjawjone ideje, ako jo je na pś. źěłowa kupka KöR ze zastupnikami zwězka, krajowu Sakska a Bramborska ako teke Serbow 2011 naźěłała. Naraźone jo na pś., aby ceły serbski lud dostał status kolektiwneje pšawniskeje wósoby w zmysle korperacije abo až pśewzejo zagronitosć za planowanje šulskeje seśi a šulskego nosaŕstwa. Pśidružyli su se na tamnem boce mjazy drugim pominanja napšawdneje rownogódnosći serbskeju rěcowu w pśirownowanju z nimskeju w serbskem sedleńskem rumje, 24-góźinskich medijowych programow ako teke hobšyrnych pšawow słyšanja, sobupóstajowanja a weta w statnych gremijach. Toś ten zasadny program zespominajo to, za což se Serbski sejm ako demokratiski wólone ludowe zastupnistwo serbskego luda zasajźujo a což nas gromaźe doprědka spórajo”, jo wótpósłany sejma Tomaš Čornak pśeznanjony a dodawa: „Ako šołta gmejny Njebjelčicy / Nebelschütz mógu hulicowaś wó wjele razow hopódstatnjonem nazgónjenju, až stej tak šyroko ako móžno zapołožone samopóstajenje na městnje a pśewześe wósobinskeje zagronitosći kluc dobrego zgromadnego žywjenja a huspěšnego wuwiśa zgromaźeństwa. To płaśi na komunalnej rowninje na jsy rowno tak ako za naš mały sebjewědobny lud!”
- Serbski lud dostanjo status kolektiwneje pšawniskeje wósoby pśez stwórjenje zjawno-pšawniskeje kooperacije.
- Serbski lud organizěrujo z pomocu ludowego zastupnistwa, kenž jo hujšło z bźezpósrědnego, lichego, jadnakego/rownopšawnego a pótajmnego huzwólowanja, a z pomocu wót njogo zasajźoneje eksekutiwy swóje nastupnosći na zakłaźe demokratiskego samopóstajanja a samozastojanja (personalna awtonomija).
- Doněntejšna Załožba za serbski lud pśejźo ako financne zastojnstwo do eksekutiwy korperacije.
- Stat staja korperaciji dosegajuce financielne srědki z powšyknych dankowych nabrankow za samozastojnstwo k dispoziciji.
- Serbskej rěcy stej w serbskem sedleńskem rumje rownogódnej z nimskeju rěcu a stej cełemu hobydlaŕstwoju pśistupnej.
- Serbskemu ludoju pśiwdaju se hobšyrne pšawa słyšanja, sobupóstajenja a weta pśi statnych rozsuźowańskich procesach.
- Serbski lud dostanjo na wótpowědujucu wašnju pšawo zwězkow na skjarženje.
- Planowanje šulskeje seśi za serbske šule ako teke rozdźělenje wuwucowańskego personala serbskeje wucby pśewzejo korperacija.
- Korperacija buźo nosaŕ ze zjawneju słužbu kubłańskich institucijow na wšych rowninach, ako teke karitatiwnych a socialnych institucijow. Wóna hugótujo swój šulski transport.
- Serbske zjawno-pšawniske rozgłosowe a telewizijowe sćelaki ako teke online-programy staraju se wó hobšyrne a moderne medijowe zastaranje.
- Detaile rěduju se w statnem dogronje ze Zwězkoweju republiku Nimska, krajom Bramborska a lichym statom Sakska.
Pódpěrujśo źěło Serbskego sejma tež z Wašym darom.
slv_Latn szl_Latn szl_Latn szl_Latn pol_Latn bos_Latn slv_Latn pol_Latn hrv_Latn szl_Latn bos_Latn szl_Latn bos_Latn szl_Latn szl_Latn